הוועדה המיוחדת להתמודדות עם סמים ואלכוהול, כנסת 23, פרוטוקול מספר 19, 2020-10-13 09:30

מיכל וונש: בוקר טוב לכולם ולכולן.

מיכל וונש: תודה שהצטרפתם אלינו.

מיכל וונש: הוועדה חוזרת אחרי איזושהי פגרה קצרה.

מיכל וונש: אנחנו עוברים נושא-נושא בניסיון לקדם פה איזשהו שיח הוליסטי, איזשהם מהלכים יותר הוליסטיים.

מיכל וונש: אולי להשתמש במשבר הקורונה כהזדמנות להעלות גם לשיח הציבורי וגם לשיח הפרלמנטרי שמשתמש בכלים שיש פה איתנו.

מיכל וונש: אני מודה לכולם שהצטרפתם אלינו.

מיכל וונש: מגפת הקורונה, משבר הקורונה, הביאו איתם השלכות בריאותיות ונפשיות שחשוב מאוד לוועדה הזאת להאיר עליהם את הזרקור.

מיכל וונש: יש להן כמובן גם השלכות נוספות, בהקשרים הכלליים יותר, אבל דרך הפריזמה של הוועדה הזו ההשלכות הבריאותיות-נפשיות לצד הכלכליות והבריאותיות, כמובן, פיזיות והמשבר החברתי הגדול שמתמודדת החברה הישראלית כולה.

מיכל וונש: ואני אומר: בני הנוער בפרט כשיקוף של מה שקורה בחברה הישראלית.

מיכל וונש: אנחנו נחשפים לזה שוב ושוב.

מיכל וונש: השינויים במסגרות החינוכיות או חוסר במסגרות החינוכיות וכמי שיש לה שניים כאלה בבית – אני אומרת: מחסור גדול.

מיכל וונש: אפס שגרה יומיומית שמוביל רבים מבני הנוער למצוקות שונות.

מיכל וונש: מה שמדאיג ביותר בעיני זה שגם אף אחד לא יודע שהם במצוקות הללו.

מיכל וונש: יש לכך הרבה מאוד השלכות וזה כולל – בני נוער כמו בני נוער – התנסויות במה שאני רואה כחומרים ממכרים כולם.

מיכל וונש: היום אמנם אנחנו עוסקים רק באחד מהם בסיגריות האלקטרוניות, אבל אני פחות מאבחנת ביניהם כי בעיני זה פחות משנה מהו החומר הממכר הראשוני שנחשף אליו בן או בת הנוער.

מיכל וונש: בסופו של דבר אנחנו מובילים אותם להתמכרויות.

מיכל וונש: למכה של התמכרויות.

מיכל וונש: ולדור שנחשף ברמה ומתחת לרדאר בכלל, אולי אנחנו לא יודעים, גם לעישון וגם לצריכת סמים ואלכוהול וחומרים ממכרים נוספים.

מיכל וונש: כפי שאמרתי, ההתנהגויות הללו של בני הנוער הם שיקוף של המצוקה של כלל החברה הישראלית ללא הבדלי מגזר, אין פה אף אחד שזה נחסך ממנו.

מיכל וונש: אני ממש לא רוצה שאפילו לרגע לא ייווצר הרושם שמדובר בבני נוער מסוג מסוים או בנות נוער ממגזר מסוים.

מיכל וונש: לכן התכנסנו כאן שוב כדי לדון בסכנה החדשה-ישנה שפוגשת את בני הנוער של כולנו ללא הבדלים, והיא רלוונטית עכשיו ביתר שאת.

מיכל וונש: כמובן שהנושא של סיגריות אלקטרוניות כמו גם נרגילות, גם מגדיל את הסיכוי משמעותית גם לחלות בקורונה כשהן עוברות כך מפה לפה.

מיכל וונש: נדבר גם על זה.

מיכל וונש: הנתונים למיטב הבנתי עד כה, ובבקשה אני מבקשת מגורמי המקצוע שיתקנו גם אותי – סיגריות אלקטרוניות המבוססות על אידוי שמדמה את פעולות העישון ומשמש תחליף לעישון רגיל מכילות: ניקוטין, חומרי טעם, מים ומספר רב של חומרים רעילים וחומרים מסרטנים.

מיכל וונש: הן מגיעות בטעמים שונים שזה בעיני משהו שצריך לתת עליו את הדעת כיוון שזה מושך את הצעירים וזה הרבה יותר קל לחוות את חווית העישון הראשונית, מה שנקרא: יורד יותר בקלות ויותר טעים בגרון.

מיכל וונש: המוצר זול בשוק ורכישה של ארבע קפסולות למילוי של ג'ול עולות 70 שקלים.

מיכל וונש: הן מקבילות מבחינת שאיפות לארבע חפיסות סיגריה.

מיכל וונש: זאת אומרת שהפכנו את זה לזול יותר ולקל יותר לצריכה.

מיכל וונש: היקף הנזקים הבריאותיים בשימוש בסיגריות אלקטרוניות עדיין אינו ברור במלואו כיוון שהמוצר יחסית חדש ועדיין אין לנו נתונים ממחקרים ארוכי טווח.

מיכל וונש: מחקרים מצביעים על עלייה בעישון סיגריות אלקטרוניות בשנים האחרונות בקרב בני נוער.

מיכל וונש: נכון לשנת 2019 – בבקשה תתקנו אותי אם יש נתונים יותר מעודכנים – 19% מבני הנוער מעשנים, 26% מהם מעשנים סיגריות אלקטרוניות, 33% מבני הנוער שמעשנים בגילאים 12 עד 15 התחילו לעשן באמצעות סיגריות אלקטרוניות.

מיכל וונש: בשנת 2020 כ-23% בקרב בני הנוער בגילאי 15 עד 17 התנסו בסיגריות אלקטרוניות – אנחנו יודעים שההתנסויות הראשונות בגילאים הללו, כמובן, מובילים להתמכרות מאוחר יותר – לעומת 18.8% בשנת 2019; זאת אומרת – עלייה.

מיכל וונש: כ-20% מבני הנוער בגילאי 15 עד 17 התנסו בסיגריה אלקטרונית כמוצר עישון ראשון.

מיכל וונש: האחוז הגבוה ביותר לאחר סיגריות רגילות בגילאים הללו.

מיכל וונש: בני נוער שמעשנים הם בעלי סיכון גבוה יותר, כפי שאמרתי, להידבק בנגיף הקורונה: פי חמש לעומת לא מעשנים.

מיכל וונש: שימוש בסיגריה אלקטרונית עלול להתפתח להתמכרות, בעיקר בגילאים האלה שהם הגילאים המועדים בכל מקרה לפורענות.

מיכל וונש: שכחתי ודילגתי על הסרטון.

מיכל וונש: נעשה הפסקה בדברי הפתיחה לסרטון ונעבור אליכם לדברי המשתתפים.

מיכל וונש: (מוצג סרטון)

מיכל וונש: זה היה כדי להכניס אותנו לאווירה ובעצם לאחריות העצומה.

מיכל וונש: אני רואה שעוד אנשים הצטרפו אלינו לזום.

מיכל וונש: בוקר טוב לכולם, למי שהצטרף אלינו ולא שמע את הפתיחה.

מיכל וונש: אנחנו נתחיל לשמוע מכם, שירה כסלו מהמיזם הרב מגזרי למיגור העישון ואחריה פרופ' חגי לוין.

מיכל וונש: שירה, בוקר טוב.

שירה כסלו: בוקר אור, אני מודה מאוד על קיום הדיון החשוב הזה.

שירה כסלו: יש פה חשיבה ארוכת טווח שלא להרפות מהנושא הזה.

שירה כסלו: אשמח אם תוכלו להעלות את המצגת כדי שאוכל לעבור עליה.

מיכל וונש: יש לנו את המצגת.

שירה כסלו: בינתיים אחדד לגבי המצגת.

שירה כסלו: היא מורכבת משתי קבוצות של נתונים: קבוצה אחת הם סקרים ארוכי טווח שהמיזם למיגור העישון עושה בקרב בני נוער ומבוגרים.

שירה כסלו: הקבוצה השנייה שנדבר עליה יותר מאוחר בחלק השני של מצגת – זו עבודה ביחד עם אוניברסיטת תל אביב, הבית ספר לבריאות הציבור, ראיתי שפרופ' דיאן לוין נמצאת פה.

שירה כסלו: היא ואני הנחנו ביחד סטודנטיות בנושא של סקר תצפיות בחנויות.

שירה כסלו: נתחיל בנתונים, איפה אנחנו נמצאים.

שירה כסלו: הדבר הראשון שאנחנו בודקים הוא: "מהו המוצר הראשון שניסינו".

שירה כסלו: במשך הרבה שנים אנחנו רגילים להגיד: הסיגריה הראשונה שלי, אפרופו בני נוער ועם מה הם מתחילים.

שירה כסלו: פה אתם רואים את כל הגילאים, אפילו עד גיל 65 ומעלה, המוצר הראשון הבולט מאוד שהרבה אנשים במשך שנים התחילו איתו היה סיגריה.

שירה כסלו: לצערי הרב, אם נלך לעמודה מצד שמאל, גילאי 15 עד 17 בשנה-שנתיים האחרונות יש כבר חמישה מוצרים שונים שאיתם הם מתחילים, שהוא המוצר הראשון שלהם.

שירה כסלו: מה שאתם רואים בכחול – זה הסיגריות, מעל זה בצהוב זה הנרגילה ואתם רואים אותה לאורך השנים כמוצר התחלה, והירוק אלה הסיגריות האלקטרוניות.

שירה כסלו: זה המוצר החדש שאיתו בני הנוער שלנו מתחילים כמוצר ראשון.

שירה כסלו: אנחנו נמצאים כבר על 20%.

שירה כסלו: כשאנחנו מדברים מול תעשיית הטבק שאומרת לנו: זו החלופה למעשנים בגירים – התוצאות בסופו של דבר מראות משהו אחר.

שירה כסלו: נעבור לשקף הבא, אתם רואים באופן כללי התנסות, זאת אומרת, במה בני הנוער בני ה-15 עד 17 התנסו מבחינת מוצרי עישון.

שירה כסלו: ואתם רואים ארבעה מוצרים מובילים: סיגריות, סיגריות אלקטרוניות, טבק לגלגול ונרגילה.

שירה כסלו: תשימו לב שיש פה השוואה בין 2019 ל-2020, שני המוצרים שבהם יש עלייה הן סיגריות וסיגריות אלקטרוניות.

שירה כסלו: אני זוכרת את פרופ' חגי לוין עוד ב-2018 כשסיגריות אלקטרוניות – וג'ול בעיקר – נכנסו, הוא אמר: תקשיבו, כל הקטגוריה הזו הולכת לנרמל את תופעת העישון במדינת ישראל, ולמה?

שירה כסלו: כי עד אז דיברנו על "סיגריה זה מגעיל אותי".

שירה כסלו: אבל מה לגבי סיגריה אלקטרונית?

שירה כסלו: וכמו שאתם רואים שתי הקטגוריות שעולות הן סיגריה וסיגריה אלקטרונית.

שירה כסלו: אני ממשיכה הלאה.

שירה כסלו: סיגריות אלקטרוניות קיימות במדינת ישראל או הניסיון למכור אותם קיים כבר מ-2009.

שירה כסלו: במשך השנים הנושא הזה דשדש וזה בסדר גמור.

שירה כסלו: כשאנחנו מסתכלים על בני הנוער, אנחנו רואים פתאום עלייה.

שירה כסלו: מתי נכנסת העלייה הזו?

שירה כסלו: בסביבות אפריל 2018, כשג'ול נכנס לארץ עם קמפיין אגרסיבי מאוד וממומן היטב – מה שנקרא – ומהנקודה הזו ואילך, כמו שאתם רואים, יש עלייה בהתנסות של בני נוער בסיגריות אלקטרוניות.

שירה כסלו: דרך אגב, מי שמכיר את הנתונים מארה"ב, בארה"ב היו שיעורי עישון נמוכים מאוד והתנסות נמוכים מאוד של סיגריות.

שירה כסלו: אבל, ג'ול בעצם נרמלו בחזרה את הקטגוריה.

שירה כסלו: בישראל אנחנו מתמודדים גם וגם:

שירה כסלו: גם עם התנסויות בסיגריות ובמקביל נוסף גם עם הסיגריות האלקטרוניות.

שירה כסלו: שקף הבא, מה שקרה במדינת ישראל ב-2018 לאורך כל השנה היו דיונים מרתוניים בוועדת כלכלה על חוק איסור פרסום שכלל בתוכו הרבה מאוד מרכיבים.

שירה כסלו: וכמו שאתם רואים, החוק אושר בסוף 2018 – קודם כל הוא הגדיר את הסיגריות האלקטרוניות כחלק ממוצרי העישון שכל הרגולציה תקפה גם לגביהם.

שירה כסלו: יש איסור פרסום; יש הגבלה של התכולה בריכוז הניקוטין ל-20 מיליגרם; יש איסור מכירה לקטינים; חובת חפיסות אחידות והשכרה בחנויות וכמובן דיווח על התכולה.

שירה כסלו: שקף הבא, כמו שהזכרתי, ביצענו יחד עם אוניברסיטת תל אביב סקר חנויות.

שירה כסלו: זה סקר מאוד מקיף, בחנו 60 חנויות שונות.

שירה כסלו: ואני רוצה לשים את הדגש ספציפית על החנויות הייעודיות למוצרי העישון שבהן נמכרות הסיגריות האלקטרוניות.

שירה כסלו: אם תסתכלו מצד ימין של השקף אתם תראו את החנויות הרגילות: מכולות, סופרמרקטים.

שירה כסלו: שם אתם תראו שהחפיסות האחידות בהחלט תפסו, זאת אומרת: הסיגריות והטבק לגלגול מופיע בחפיסות אחידות.

שירה כסלו: נעבור לצד שמאל, ואתם תראו שבחנויות הייעודיות שרק ב-8% מהחנויות מופיעות הסיגריות האלקטרוניות באריזות אחידות.

שירה כסלו: זאת אומרת, מרבית שוק הסיגריות האלקטרוניות ומוצרי האידוי למיניהם לא עברו לחפיסות אחידות.

שירה כסלו: אם אתם רוצים לראות את זה בעין בצורה ברורה מאוד – למי מכם שהספיק מינואר עד מרץ השנה להיות בדיוטי פרי – כך נראית חנות שעומדת בחוק: היא מוסתרת וצריך להיכנס אליה במיוחד ואז כשנכנסים רואים את הכול.

שירה כסלו: רואים, זה לא מוסתר, זה בסדר, מותר, אבל בחפיסות אחידות.

שירה כסלו: תיכנסו בבקשה לחנויות ייעודיות כיום ותראו את הפער שמושך את בני הנוער שלנו להיכנס.

שירה כסלו: שקף אחרון – הדבר הבא שמסבך אותנו עוד יותר הוא שהחנויות עצמן לא מצייתות לנושא של שילוט.

שירה כסלו: שני שלטים אמורים להיות: אחד, בחנויות הייעודיות – איסור כניסה לקטינים.

שירה כסלו: שלט שני – כשאתה נכנס לתוך החנות אמור להיות שלט איסור מכירה לקטינים.

שירה כסלו: השלט הזה אמור להזכיר למוכר שהוא לא אמור למכור לקטינים.

שירה כסלו: אסור לו על פי חוק.

שירה כסלו: ולבן נוער שהוא לא אמור להיות שם בכלל.

שירה כסלו: בסקר תצפיות שלנו ב-70% מהחנויות לא הופיעו שני השלטים האלה.

שירה כסלו: לסכם את המצב כרגע, יש שלושה דברים עיקריים שאנחנו ממליצים לעשות: 1.

שירה כסלו: לייצר את מנגנוני האכיפה לחוק המצוין שעבר כאן.

שירה כסלו: 2.

שירה כסלו: אין מס על המוצר שנקרא סיגריות אלקטרוניות, מה שהופך את המוצר הזה למוצר הזול ביותר.

שירה כסלו: 3.

שירה כסלו: כפי שהזכרת בצדק, בהצעת החוק היה סעיף שעסק באיסור טעמים.

שירה כסלו: מטעמים שונים הוא ירד וכעת משרד הבריאות צריך להעלות אותו חזרה ולאסור טעמים של המוצר הזה.

שירה כסלו: תודה רבה.

מיכל וונש: תודה רבה, שירה.

מיכל וונש: אני רוצה לבקש מחגי לוין – אני אוספת את השאלות שיש לי למשרד הבריאות בינתיים ואשמח גם אם משרד הבריאות יתייחס להרבה מאוד מהדברים ששירה העלתה – להוסיף לנו נתונים נוספים כדי שנעשה את זה באופן הכי מרוכז שניתן מבחינת תשובות משרד הבריאות.

מיכל וונש: חגי, בבקשה.

חגי לוין: תודה לך יושבת-ראש הוועדה, זה דיון חשוב.

חגי לוין: ,אני רוצה להציג נתונים שמשלימים את מה שהציגה שירה.

חגי לוין: ראשית, עשינו מחקרים ביחד עם ד"ר יעל בר זאב, בחנו את השיווק בנקודות המכירה.

חגי לוין: אנחנו יודעים ורואים בישראל שאין אכיפה מספקת גם של האיסורים הקיימים שגם הם לא מספקים, אבל אין אכיפה מספקת של האיסורים.

חגי לוין: לכן, בעיקר הילדים שלנו חשופים למוצרי טבק ועישון, לרבות גם סיגריות, אבל גם סיגריות אלקטרוניות ומוצרים אחרים.

חגי לוין: בעבודת מחקר של דניאל אלבז – סטודנט שלי לרופאה ובריאות הציבור בבית הספר לבריאות הציבור של האוניברסיטה העברית בהדסה – בדקנו על פי נתוני החברות עצמם שמפורסמים באתרים שלהם, בדקנו את הנגישות של סיגריות אייקוס וסיגריית ג'ול לילדים בישראל מבחינת המרחק בין נקודות המכירה לבין בתי הספר.

חגי לוין: אז קודם כל הנתונים: מצאנו שבמרחק 1,000 מטר – שכולנו היום מרגישים בעצמנו מה המשמעות של מרחק 1,000 מטר, זה הסביבה הקרובה למקום שבו אנחנו נמצאים – מבתי הספר מצאנו בממוצע 8.7 נקודות מכירה של סיגריית אייקוס ו-5.2 נקודות מכירה של סיגריית ג'ול.

חגי לוין: אלה נתונים שאני חושף כאן לראשונה, אלה נתונים מדהימים, זה אומר שהנגישות היא עצומה, וזאת כאשר למעשה ל-86% מבתי הספר הייתה נקודת מכירה של סיגריית אייקוס במרחק של פחות מ-1,000 מטר.

חגי לוין: אגב, גם לרבים במרחק של פחות מ-400 מטר.

חגי לוין: ו-74% של סיגריית ג'ול.

חגי לוין: מה שזה אומר לנו הוא שהיום בישראל הילדים שלנו מופקרים, פשוטו כמשמעו, לשיווק של מוצרים שאנחנו יודעים שאין אכיפה והקפדה בישראל על איסור המכירה מתחת לגיל 18.

חגי לוין: אנחנו יודעים שבמדינות רבות בעולם.

חגי לוין: למשל, בארצות הברית יותר מ-50% מהאוכלוסייה נמצאת באזורים שבהם איסור המכירה הועלה ל-21.

חגי לוין: אומה שבה החירות היא ערך עליון מצאה לנכון להעלות לגיל 21 וגם בישראל יש תמיכה רחבה - - -

מיכל וונש: הפוך – מתוך מחויבות לשמור על בריאות הציבור היא העלתה.

חגי לוין: מתוך מחויבות לשמור על בריאות הציבור.

חגי לוין: מתוך הבנה שהרבה פעמים מי שקונה עבור בני ה-17, במדינה שבה אוכפים את איסור המכירה, מי שקונה עבור בני ה-17 אלה החברים שלהם בני ה-19.

חגי לוין: מחקרים מוכיחים שכאשר אתה מעלה לגיל 21 אתה מפחית משמעותית את התחלת העישון בגילאי 15 עד 18.

חגי לוין: ולכן זה קריטי שיעשה בישראל.

חגי לוין: אבל יותר מזה: מה שקורה במדינות שיש בהם רגולציה אמיתית, יש רישוי נקודות מכירה.

חגי לוין: משרד הבריאות או כל גוף רגולטורי אחר, יודע בדיוק מה הם נקודות המכירה והוא יודע לפקח שההחלטות שלו אכן מיושמות, והוא יודע – במקרה שיש בעל עסק, לצורך העניין רוב בעלי העסקים הם ישרים ושומרים על החוק – שכשיש בעל עסק שמפר את החוק ומוכר לקטינים וממכר אותם, ובעצם ממכר אותם למוצר שהורג אחד מכל שני משתמשים – אז אותו עסק מאבד את הרישיון שלו למכור.

חגי לוין: בנוסף, יש מקומות בעולם שאוסרים את המכירה ברדיוס מסוים מסביב לבתי ספר.

חגי לוין: כדי להגן על הילדים מפני שיווק ומפני מכירה של מוצרים ממכרים ומסוכנים.

חגי לוין: ולכן אנחנו קוראים, יושבת-ראש הוועדה ולחברי הכנסת לחוקק חוק במדינת ישראל שמחייב רישוי נקודות המכירה ובתוכו גם להכניס איסור מכירה בסמוך לגני ילדים ובתי ספר או כל מקום שאנחנו נחליט כפי שמקובל בעולם.

חגי לוין: להעלות את איסור המכירה לגיל 21.

חגי לוין: אם ננקוט בצעדים הללו, אנחנו נוכל להתמודד הרבה יותר טוב עם הנתונים היוצאים מן הכלל והמדאיגים ביותר ששירה הציגה – ואנחנו רואים את העלייה הדרמטית בהתחלת עישון במוצרים הללו בקרב בני נוער בישראל.

חגי לוין: רק אגיד נקודה נוספת: אחד מאמצעי השיווק זה שיווק של סיגריות אלקטרוניות בטעמים.

חגי לוין: בכנסת ה-20 בא מנכ"ל משרד הבריאות בר סימן טוב ובדחילו ורחימו ביקש מהכנסת לאסור את המכירה בטעמים.

חגי לוין: ראינו גם את המגפה של המחלה שקשורה לריאות בארה"ב מסיגריות אלקטרוניות.

חגי לוין: ובגלל עניין בירוקרטי לחלוטין של חברת הכנסת מארק העלתה טענה שזה נושא חדש, למרות שהייתה הסכמה גורפת של חברי הכנסת, הנושא של איסור הטעמים לא נכנס.

חגי לוין: אני חושב שאנחנו בשעה של משבר הקורונה, ואנחנו רואים שחברות הטבק והסיגריות האלקטרוניות ממשיכות לשווק ספציפית לבני הנוער בישראל.

חגי לוין: אנחנו צריכים עכשיו להעביר גם את איסור הטעמים.

חגי לוין: תודה רבה.

מיכל וונש: תודה רבה, פרופ' לוין.

מיכל וונש: קודם כל אומר שההצעה להעלות לגיל 21 כבר הוגשה, בתקווה שגם נקדם אותה.

מיכל וונש: את הקריאה לתקן את החוק כך שאיסור הטעמים ייכלל – אני לוקחת על עצמי להוביל באופן מיידי.

מיכל וונש: לפני שאני נותנת למשרד הבריאות לדבר – אומר שהמשבר אשר לצדו הזדמנויות, משבר הקורונה, מאיר את הזרקור על כל מה שמבע

מיכל וונש: בע כבר זמן רב מתחת לפני השטח ורק הוצף אל מעל פני השטח.

מיכל וונש: המשבר מהווה את ההזדמנות.

מיכל וונש: מבחינתי אני רואה אחריות מאוד גדולה, בתקופה שבה מדברים על תהליך הלגליזציה.

מיכל וונש: אני כורכת את הנושאים יחדיו כיוון שאני חושבת שיהיה בלתי אחראי לא לטפל במה שאנחנו כבר יודעים שהוזנח והופקר לפני שעוברים לדבר הבא שהוא שינוי מעמד של עוד נושא שמקדם הלאה, לכאורה מתקדם, אבל בלי שטיפלנו במה שעד כה הוזנח.

מיכל וונש: ואני מחויבת בכל דרך אפשרית לקדם את הנושאים הללו.

מיכל וונש: אשמח אם משרד הבריאות יתייחס לשאלות הנקודתיות מאוד שעלו פה.

מיכל וונש: גם לנתונים שעלו; גם לנושא של היעדר האכיפה; גם לנושא של רישוי נקודות המכירה – פיקוח והיעדר פיקוח בקרבה לבית ספר.

מיכל וונש: האם יש איזשהו מעקב של משרד הבריאות?

מיכל וונש: ומהו מבחינת

מיכל וונש: כם או מה אתם צריכים גם מהכנסת כדי שתוכלו לבצע ולמלא את חובת

מיכל וונש: כם לאכיפה והקפדה על החוקים, שחלקם אולי כרגע בהיעדר סמכות.

מיכל וונש: אני מעבירה את זה למשרד הבריאות.

מיכל וונש: אני לא יודעת בדיוק את החלוקה של מי מכם שתוכל לענות על השאלות הללו, אני משאירה את זה בינכם; לד"ר אפרת אפללו, שנמצאת איתנו וגם אפי שפר.

מיכל וונש: אפרת, תהי ראשונה ותוכלי לענות על התחומים שעליהם את - - -

אפרת אפללו: הנושא של האכיפה והפיקוח אתן לאפי להתייחס.

אפרת אפללו: קודם כל לגבי כול הדברים שנאמרו פה – תודה למיכל ותודה לכולם.

אפרת אפללו: כול הדברים שנאמרו פה הם בהחלט חמורים.

אפרת אפללו: אנחנו מודעים לכל מה שקורה, אנחנו מודעים לנתונים, מודעים לתופעה וכל מה שצוין פה.

אפרת אפללו: הכניסה של ג'ול וכוליי, הכניסה האגרסיבית עשתה פה באמת מהפך בעניין הזה.

אפרת אפללו: אנחנו נוקטים במספר דברים, אמרתי את זה גם בוועדה הקודמת, ולצערי אין לי חדש בעניין של השוואת מיסוי של סיגריות אלקטרוניות.

אפרת אפללו: נייר העמדה מונח מולי, הנושא על שולחנו של המנכ"ל, על שולחנו של השר ואני מקווה שזה יצא לדרך בימים הקרובים ויגיע לשולחנו של - - -

מיכל וונש: מה זה דורש כדי שזה יצא לדרך?

מיכל וונש: שלא רק נקווה.

אפרת אפללו: כולם מסכימים.

אפרת אפללו: צריך אישור והפניות לכך לצערי קצת נמוכה.

אפרת אפללו: אנחנו באמת מנסים - - -

מיכל וונש: הייתי אומרת שזה הפוך, שאנחנו במצב של דחיפות, לא של פניות.

מיכל וונש: המצב הוא אקוטי וקשור למצב הבריאותי של הקורונה וכולי.

אפרת אפללו: מיכל, אני איתך.

אפרת אפללו: ואני "על זה", אני מנסה מאוד לקדם.

מיכל וונש: אוקיי.

מיכל וונש: אני מבקשת להתעדכן, ממש להתעדכן, כי אם לא אני אוציא מכתב למשרד הבריאות, לשר הבריאות, למנכ"ל.

מיכל וונש: לבקש לטפל בכך מיידית.

מיכל וונש: אני לא יודעת כמה זה יעזור, אבל מבקשת להתעדכן בימים הקרובים.

מיכל וונש: אני חושבת שהדחיפות חייבת להיות מונגשת להם.

אפרת אפללו: בסדר, אני מסכימה.

אפרת אפללו: החומר המקצועי מוכן מזה זמן רב והוא מונח על שולחנם, ואנחנו מטפלים בזה.

אפרת אפללו: אנחנו יודעים שהחסם הזה הוא מאוד משמעותי, הנושא של המחיר ובהחלט זה אחד הדברים שחייב להיות על השולחן.

מיכל וונש: הוועדה מבקשת בשבוע הבא שתעדכני אותה.

מיכל וונש: שבוע, זה הרבה זמן.

מיכל וונש: ביום שני הבא אני מבקשת עדכון אם זה התקדם.

אפרת אפללו: בסדר.

מיכל וונש: תודה.

אפרת אפללו: חשוב מאוד גם הנושא של ההסברה בקרב בני נוער.

אפרת אפללו: ויש פה איזושהי עבודה שהתחילה לפני מספר שנים, יחד עם משרד החינוך, בנושא של הסברה.

אפרת אפללו: אנחנו נמשיך לקדם את זה ולחזק את זה.

מיכל וונש: אפרת, יש לי שאלה בנושא הזה.

מיכל וונש: הסברה דווקא בעידן הזה שבני הנוער נמצאים בסוג של אי-קשב לכל דבר אחר חוץ מאשר למחשבים ולזומים השונים.

מיכל וונש: אנחנו נערכים לא מלפני מספר שנים, אנחנו נערכים עכשיו בהתחשב במציאות החדשה הזאת שהם צורכים כל הזמן טכנולוגיה למעין קמפיין הסברתי ממוקד בבני הנוער, ממוקד לנושאים הללו, דווקא בעת הזאת, דווקא במשבר הקורונה שמשדר את הדחיפות הזו?

אפרת אפללו: אני מתחילה לקדם ביחד עם מחלקת ההסברה שלנו את העברת המסרים לבני נוער במקומות שבהם הם נמצאים.

אפרת אפללו: שוב, אלו תהליכים וזה צורך משאבים: גם של זמן וגם של תקציב.

אפרת אפללו: אנחנו מתחילים עם זה.

אפרת אפללו: אנחנו מודעים לדחיפות של העניין הזה, בהחלט.

מיכל וונש: אוקיי.

מיכל וונש: תודה.

מיכל וונש: את יודעת שזה לא אישי, אני משדרת את הדחיפות הזו כי אני חשה ואני חושבת שהמשבר הזה יהווה הזדמנות אך ורק אם נזהה ונמצה את ההזדמנויות הללו.

מיכל וונש: פה יש לנו אחריות מוגברת כלפי בני נוער שהולכים לנו לאיבוד.

מיכל וונש: דור שלם שהולך לנו לאיבוד.

מיכל וונש: אנחנו צריכים לפעול בדחיפות מתוך המצב הזה כפי שאנחנו רואים אותו.

מיכל וונש: הנושאים שאנחנו מדברים עליו בוועדה הם רק סממנים, הם רק סימפטומים.

מיכל וונש: הם לא הטיפול.

מיכל וונש: אפי, אולי תשלים את נושא האכיפה.

מיכל וונש: לגבי שאלותיו של פרופ' חגי לוין וגם בכלל.

מיכל וונש: בוקר טוב, אפי.

אפי שפר: בשמחה, תודה רבה על המצגת היפה והמעניינת.

אפי שפר: אנחנו מדברים פה על שני חוקים עיקריים כשאנחנו מתייחסים לתחום הזה של מניעת עישון.

אפי שפר: החוק של מניעת עישון במקומות ציבוריים והגבלת הפרסום והשיווק של מוצרי טבק ומוצרי עישון.

אפי שפר: לשני החוקים האלה יש מנגנוני אכיפה שונים, למשל, אם אנחנו מדברים על חוק למניעת עישון במקומות ציבוריים – הסמכות לאכיפה ניתנת לרשות המקומית.

אפי שפר: והכסף שנכנס בסופו של דבר מהקנסות נכנס לקופה שלהן בתור תמריץ לביצוע האכיפה.

אפי שפר: בנושא של הגבלת פרסום ושיווק, כאן מדובר על הצגה של מוצרים בנקודות מכירה וכדומה – לצערי אין למשרד הבריאות סמכות אכיפה בנושא.

אפי שפר: למי שיש פה סמכות אכיפה הן הרשויות המקומיות ולמשטרה.

אפי שפר: אנחנו משתפים פעולה עם הרשויות המקומיות ובמידת הצורך ואם צריך – גם פונים למשטרה ומטפלים בפניות ציבור.

אפי שפר: אנחנו עושים את זה דרך הצינורות המקובלים שזה הרשויות המקומיות והמשטרה.

מיכל וונש: אז אנחנו נשמע עוד מעט מהרשויות המקומיות והמשטרה.

מיכל וונש: אני מקווה שהמשטרה גם איתנו.

מיכל וונש: לגבי הפיקוח: אני כן אשמח לשמוע ממך מה קורה מבחינת הפיקוח על נקודות המכירה בקרבת בתי ספר.

מיכל וונש: האם בעקבות הנתונים המדאיגים הללו, אני חושבת שיש מקום למשרד הבריאות ליטול אולי אחריות נוספת.

אפי שפר: בוודאי.

אפי שפר: אני חושב שאנחנו צריכים לפקח יותר על הנקודות הללו שקרובות למוסדות חינוך ולמקומות כאלו.

מיכל וונש: ויש כזה פיקוח כיום?

אפי שפר: כיום אנחנו לא יכולים לבצע את הפיקוח הזה, כמו שהזכרתי קודם, אין לנו את הסמכויות לכך בחוק.

מיכל וונש: אוקיי.

אפי שפר: אנחנו נכונים לשתף פעולה עם כל גורם בעל סמכות כדי לקדם את הנושא הזה.

מיכל וונש: הבנתי, מצוין, בסדר.

מיכל וונש: אני רוצה לשמוע את ההשלמה לדברים בנושא הפיקוח.

מיכל וונש: מהרשויות המקומיות, נמצא איתנו שלמה שטיין.

שלמה שטיין: שלום לכולם, בוקר טוב לכולם.

מיכל וונש: שלמה, בוקר טוב.

שלמה שטיין: אני שלומי שטיין, סגן מנהל אגף הפיקוח בעיריית תל אביב-יפו.

שלמה שטיין: מבחינת האכיפה – וכמובן אני לא מתייחס לעובדה שהעסקים ממילא לא פעילים בתקופה האחרונה – בעיריית תל אביב אנחנו מבצעים אכיפה שוטפת בעסקים בשיתוף פעולה מלא עם אפי שפר והצוות שלו.

שלמה שטיין: שיתפנו פעולה גם עם שירה בוועדה.

שלמה שטיין: אנחנו לומדים המון מכל הדברים האלה ואנחנו מנסים, מה שנקרא, לשכלל את הפעילות שלנו בכל מיני תחומים, בכל האכיפה האפשרית.

שלמה שטיין: חלק מהדברים שביקשנו וביצעו מבחינת הרישוי, זה להכניס לתוך רישיונות העסק ,למשל, את התנאי שאוסר לפרסם מוצרי עישון בבקשות לאירועים חד פעמיים שקורים בעיר.

שלמה שטיין: אנחנו יודעים שבעבר היה איזשהו אירוע שחברת פיליפ מוריס פרסמו – ממש הכניסו דוכן של מכירת סיגריות לתוך אירוע המוני בתל אביב.

שלמה שטיין: מאז למדנו וזה לא קורה וזה גם לא יקרה.

שלמה שטיין: העברנו הנחיות בהתאם.

שלמה שטיין: דברים בסגנון הזה.

שלמה שטיין: עוד דברים שאנחנו מנסים לדחוף אליהם, דרך אגב, ולא עובדים כל כך – זה הנושא של להגדיר את העישון בתור אחד מתנאי רישיון עסק שבאחריות משרד הבריאות.

שלמה שטיין: לדוגמה, אנחנו מבקשים שעסק שבו אנחנו מגלים עבירות של אי מניעת עישון באופן רצוף – מעבר ל-5,000 שקלים דוח שבעל עסק מקבל וזה דוח שהוא די כבד, גם אם אתה בעל דיסקוטק או דברים כאלה – רצינו להחיל גם את הנושא של ביטול רישיון עסק עקב עבירה מתמשכת על עישון במקומות ציבוריים.

שלמה שטיין: מכיוון שזה לא אחת ממטרות החוק על פי משרד הבריאות, זה לא קורה.

שלמה שטיין: היינו שמחים שדבר כזה יקודם.

שלמה שטיין: - - - את המשמעויות של עסק שיכולים לעשן בו כל יום וכל היום.

שלמה שטיין: משרד הבריאות יכול לאכוף תנאי תברואה נאותים בבתי אוכל למיניהם, אבל אם מעשנים שם מבחינת משרד הבריאות – נכון לעכשיו לפחות – זה כנראה לא מהווה הפרה על תנאי רישיון עסק.

מיכל וונש: זה חשוב מאוד.

מיכל וונש: זה חשוב מאוד שחסרה בעצם סמכות.

שלמה שטיין: - - - אנחנו יודעים מניסיון.

שלמה שטיין: כשאנחנו מזמינים בעלי עסקים לשימוע לפני ביטול רישיון בגלל עבירות מסוימות או הפרות תנאים מסוימים.

שלמה שטיין: זה טריגר קשוח מאוד לבעלי עסקים לחזור בהם מהעבירות ולהימנע מביטולי רישיון ולהגיע לקנסות ובתי משפט וצווי סגירה.

מיכל וונש: זה תיקון חשוב מאוד.

מיכל וונש: הוועדה בהחלט תקדם את זה.

מיכל וונש: תודה שאתה מעלה את זה.

שלמה שטיין: - - - הוועדה והנוכחים יקדמו את הנושאים האלה.

שלמה שטיין: מבחינת אכיפה של סיגריות אלקטרוניות שזה הנושא, אני יודע שמחר מדברים על הנרגילות, אנחנו לא נערבב בשר וחלב.

מיכל וונש: הפרדנו את זה כי אמרנו שכל אחד מספיק חמור.

שלמה שטיין: מבחינתנו זה ברור שסיגריה אלקטרונית היא ברת אכיפה.

שלמה שטיין: הגשנו משנת 2019 עד היום מעל 3,000 דוחות על עישון במקומות ציבוריים.

שלמה שטיין: אין לנו דוחות על עישון של סיגריות אלקטרוניות.

שלמה שטיין: יכול להיות, כמו שגם שירה הזכירה במצגת מכיוון שמדובר בבני נוער והם ממילא לא נכנסים למועדונים ודיסקוטקים ששם אנחנו אוכפים – כנראה שהקהל שמעשן את הסיגריות הוא לא הקהל שאנחנו פוגשים במועדונים והברים.

שלמה שטיין: בוא נגיד את זה בעדינות, אין דוחות על הנושא הזה.

שלמה שטיין: למרות שברור שזה בר אכיפה.

מיכל וונש: אז מי יכול לאכוף את זה?

מיכל וונש: אלה מקומות מעט אחרים.

שלמה שטיין: ברגע שפקח נכנס לעסק ורואה אדם מעשן סיגריה אלקטרונית – האדם ייאכף.

שלמה שטיין: אנחנו ללא אכיפה כי כנראה לא נתקלו במעשני סיגריות אלקטרוניות במועדונים וברים.

שלמה שטיין: זאת לעומת מעל 3,000 מעשנים של סיגריות רגילות שנאכפו.

מיכל וונש: טוב.

מיכל וונש: תודה רבה.

מיכל וונש: אני מבינה שמהמשטרה אין איתנו גורם שמטפל לפי מה שאנחנו מכירים, אז אין איתנו בכלל נציג של המשטרה.

מיכל וונש: אולי זה גם מעיד על אחד האתגרים שלנו.

מיכל וונש: נעבור למשרד החינוך, אשמח לשמוע בהמשך, גם לשיחה שהייתה עם משרד הבריאות, מה משרד החינוך בפרט בעת הזאת מציע.

מיכל וונש: תוך זיהוי ההכרח להיערך למשבר מתמשך שבו בני הנוער נמצאים במקום שאפשר דווקא אולי להעביר חלק גדול מאוד מהמסרים שחשובים לנו שאנחנו מדברים עליהם פה בוועדה בצורה יצירתית באמצעים הטכנולוגיים ששם נמצאים היום בני הנוער.

מיכל וונש: קרן ממשרד החינוך, בוקר טוב.

קרן רוט איטח: בוקר טוב, אני מברכת על הדיון החשוב מאוד.

קרן רוט איטח: הנתונים האלה מוכרים לנו ואנו בשיתופי פעולה עם כול הגורמים שעוסקים בעישון, כולל עם שירה מהמיזם למיגור העישון.

קרן רוט איטח: טיפול בעישון, גם של סיגריות, גם של נרגילות – שנדבר עליהם מחר – וגם של סיגריות אלקטרוניות, מבחינתנו זה חלק מהתנהגויות סיכון אליהם אנחנו מתייחסים.

קרן רוט איטח: ברגע שהתוודענו לנתונים על עלייה בשיעורי העישון ושימוש בסיגריות אלקטרוניות – נקטנו בפעולות של הגברת המודעות של צוותים חינוכיים ושל כל אנשי החינוך שפועלים בתחום וגם של התלמידים.

מיכל וונש: כיצד זה מונגש לתלמידים?

קרן רוט איטח: שיעורים, חומרי מידע.

קרן רוט איטח: אני מדברת על העת שלפני הקורונה.

קרן רוט איטח: שיעורים שבהם הגברנו את המידע והמודעות להשפעות של הסיגריות האלקטרוניות.

קרן רוט איטח: לגבי העת הזו, אנחנו שוקדים ונעזרים בקבוצת תלמידים כדי למקד ולראות איזה מסרים יעברו בצורה הטובה ביותר באמצעים טכנולוגיים.

קרן רוט איטח: אנחנו כרגע פועלים לפיתוח חומרים כאלה.

קרן רוט איטח: מחר אנחנו מקיימים דיון בין-משרדי כולל שותפים ממשרד הבריאות, הרשות למלחמה בסמים, כדי לחשוב על פעולות של הסברה בקרב מבוגרים, הורים ותלמידים.

מיכל וונש: אז קודם כל אני אשמח מאוד לעדכון לגבי מסקנות הצוות הבין-משרדי.

מיכל וונש: אם יש איזשהי תוכנית עבודה, אם הוועדה תוכל לראות אותה – אני מבקשת מאוד.

מיכל וונש: נמצא איתנו דביר, יו"ר מועצת התלמידים.

מיכל וונש: אני חושבת ומקווה, קרן, שכוללים גם את הקולות הללו בתוך השיקולים של הצוות הבין-משרדי, כי כדי להבטיח שנגיע לבני הנוער, כדאי - - -

קרן רוט איטח: היום יש לנו פגישה איתם כדי לחשוב גם על הדברים האלה.

מיכל וונש: מצוין.

מיכל וונש: דביר, תספר לנו גם מראות עינך וממה שאתה שומע וחשוב שאנחנו נהיה מודעים לו כוועדה.

מיכל וונש: וגם כיצד הוועדה יכולה לסייע מבחינת בני הנוער, בפיקוח שלה על מה שקורה מולכם.

דביר בן זאב: בוקר טוב לכולם.

מיכל וונש: בוקר טוב, דביר.

דביר בן זאב: קיימנו דיון עם קרן.

דביר בן זאב: אתחיל בכך שאני רוצה לברך אותך יושבת-ראש הוועדה, מיכל, וגם את הוועדה שמתעסקת בנוער ובנושאים הכול כך חשובים האלה גם בזמן הזה.

דביר בן זאב: כמו שאת אמרת, יש פה דור שיוצא חבוט מכל עבר בכל כך הרבה נושאים וצריך גם לשים לב לעניין הזה.

דביר בן זאב: אני יכול לספר לכם שאני זוכר אי שם ב-2018, שזה נכנס לישראל.

דביר בן זאב: אני זוכר את התסיסה שהייתה בכיתה על הסיפור הזה: זה מין שילוב של נרגילה עם סיגריה; זה לא מפעיל גלאי עשן כי זה מעלה אדים; זה לא ממכר ויש טעמים.

דביר בן זאב: היו כל כך הרבה שמועות.

דביר בן זאב: וזה התפשט בבית הספר בשנייה.

דביר בן זאב: ממש לקח לו שבוע עד שזה דובר בכל בית הספר.

דביר בן זאב: אגב, זה היה ממש על הג'ול שהגיע.

דביר בן זאב: ראינו עלייה חדה מאוד, ראו את זה בארצות הברית וראו את זה גם אצלנו, בשימוש באופן כללי בניקוטין בקרב בני נוער.

דביר בן זאב: משהו שלא היה לפני זה.

דביר בן זאב: צריך להבין שבגיל הזה, כמו שידוע לוועדה, לניקוטין יש השפעה ישירה על ההתפתחות של המוח ועל הלמידה, הזיכרון והקשב של התלמיד.

דביר בן זאב: אחד הדברים הכי נוראיים בסיגריות האלקטרוניות הוא שהם מגבירות את הסיכון להתמכרויות עתידות.

דביר בן זאב: ככל שהנער יתחיל בגיל יותר צעיר לעשן, כך הסיכוי שהוא יתמכר לחומרים מסוכנים בהמשך, גבוהים משמעותית.

מיכל וונש: אני חושבת שיש לנו פרזנטור לקמפיין.

דביר בן זאב: עוד נקודה שלא באמת - - - סיגריה מודעים לעישון הפסיבי, בסיגריה האלקטרונית פחות מודעים לעישון הפסיבי.

דביר בן זאב: אבל גם שם קיים פשוט - - - שמשחרר מתכות רעילות לאוויר, ומשחרר הרבה חלקיקי ניקוטין לאוויר הנקי שלנו.

דביר בן זאב: מה שגורם להתמכרויות גם אם אתה לא - - -

מיכל וונש: דביר, אני לא רוצה לקטוע אותך.

מיכל וונש: היות וכל הגורמים שנמצאים בזום מכירים היטב את הנתונים הללו ואנחנו משכנעים את המשוכנעים.

מיכל וונש: אני כן רוצה לשמוע מהפרספקטיבה של בני הנוער – מה אתם צריכים מכל הגורמים שנמצאים פה כדי שנוכל דווקא בעת הזו להגיע אליכם?

מיכל וונש: יופי שהתחיל שיח מול משרד החינוך ואני מקווה להתעדכן בקרוב שיוצא קמפיין כזה.

מיכל וונש: אם יש דברים שאתה חושב שחשוב שהוועדה תדע לעקוב אחריהם אל מול בני הנוער, מכל המגזרים, מכלל הגילאים שדיברנו עליהם.

מיכל וונש: מאוד חשוב לי לשמוע את זה, אם תוכל להתמקד בזה.

דביר בן זאב: אגע בפן הפרקטי.

דביר בן זאב: איזושהי התייחסות שלא הייתה פה, במיוחד עם הקורונה עכשיו לבני נוער יש זמן עודף במיוחד ברשתות החברתיות שאין עליו שום פיקוח.

דביר בן זאב: החוק היבש אוסר על פרסום של החברות ברשתות החברתיות.

דביר בן זאב: אבל, כוכבי הרשת והגורמים שמשפיעים על הסביבה שבה גדלים בני הנוער – בין אם במכוון, בין אם במודע – מקדמים את הדיבור של סיגריות אלקטרוניות ושל חומרים מסוכנים ששם אין איזשהו פיקוח.

דביר בן זאב: בהחלט צריך לראות איך מטפלים בזה, במיוחד בתקופה של היום שבני הנוער נמצאים המון המון ברשתות החברתיות.

דביר בן זאב: אין איזושהי התייחסות לעניין הזה.

דביר בן זאב: אמור לזרום שם מידע חופשי, אבל זורם שם מידע שמניע את בני הנוער ומשפיע עליהם, גם אם לא במודע, על התנהגויות מסוכנות כמו העישון של הסיגריה האלקטרונית.

דביר בן זאב: לכן אני כן מעלה את זה כאן לוועדה לראות מה אפשר לעשות עם זה.

דביר בן זאב: אני כמובן תומך בכל החוקים שפרופ' חגי לוין הציע.

דביר בן זאב: זה נשמע לי קצת אבסורדי שהורים יכולים לשלוח את הילדים לבתי הספר שלהם והם יכולים לחתום על איזשהו אישור שהם יודעים שהיציאה מהבית ספר בגלל הכביש מסוכנת – אבל ההורים אמרו: אין בעיה , כביש מסוכן אבל יכול להיות שמיד אחרי הכביש יש חנות שמתמקדת בבני הנוער שהמטרה שלה זה למכור.

דביר בן זאב: גם אם לא אומרים, זה פשוט הפקרה של בני הנוער.

מיכל וונש: תודה רבה, דביר.

מיכל וונש: אחזור על מה שאמרתי בפעם הקודמת שהיית פה בוועדה, ואמשיך בקצב הזה להזמין אותך כי אתה מפיח הרבה מאוד תקווה בזה שאשריך ישראל שאלה הם בנותייך ובניך.

מיכל וונש: אני מעריכה מאוד שתמיד אתה כאן, עם באמת האחריות שלנו כלפי הדור שלכם.

מיכל וונש: אין לי ספק כשההגה יהיה בידיים שלכם אתם תובילו אותנו למקומות נכונים וטובים יותר.

מיכל וונש: עכשיו האחריות היא שלנו במשמרת הזו ואני מודה לך שאתה משתתף בצורה הזו.

מיכל וונש: בהחלט אני לוקחת על עצמי באופן כללי גם להתייחס לנושא הזה של מה שקורה ברשתות החברתיות.

מיכל וונש: זה בכל מקרה מטריד הרבה מאוד מפעולתי בהקשרים אחרים וגם בהקשר הזה.

מיכל וונש: טוב שהעלית את הנושא הזה.

מיכל וונש: צריך בהחלט לתת על כך את הדעת.

מיכל וונש: אשמח לשמוע מהמשרד לחיזוק וקידום קהילתי בהנחה שאתם חלק מהדיון בצוות הבין-משרדי.

מיכל וונש: נמצאת איתנו אורית מהמשרד לחיזוק וקידום קהילתי.

אורית שפירו: בוקר טוב.

אורית שפירו: אני רוצה לשים דגש על העבודה שלנו עם ההורים, כהשלמה לעבודה שציינה קרן.

אורית שפירו: יש לנו כ-250 מנהלי ישובים בפריסה ארצית.

אורית שפירו: ויש לנו עבודה מאוד ממוקדת עם ההורים.

אורית שפירו: כמו שקרן ציינה, מדובר כאן בהתנהגויות סיכון.

אורית שפירו: הן מתווספות לכול הנושא של עישון סמים; קנאביס; אלכוהול, התנהגות מינית שאינה מותאמת לגיל.

אורית שפירו: זה מארז של מספר התנהגויות סיכון.

אורית שפירו: הערב, למשל, אני נותנת הרצאה לאיזשהו ישוב להורים וכשאני מדברת - - -

מיכל וונש: מצטערת שאני קוטעת אותך, אורית.

מיכל וונש: התכוונתי להגיד את זה גם קודם כשקרן דיברה על זה.

מיכל וונש: אולי זה אני ואני שמה לב לשפה, אולי כי אני משפטנית.

מיכל וונש: ברגע שאנחנו קוראים לזה התנהגויות סיכון, אנחנו כבר מרחיקים את בני הנוער כיוון שהם לא התנהגויות סיכון – הם ההתנהגויות.

מיכל וונש: נקודה.

מיכל וונש: אנחנו שמים את התווית שלנו, זה גם משהו שהוועדה מתעסקת איתו מאוד בנושא של התמכרויות באופן כללי, להפיך את הסטיגמות האלה.

מיכל וונש: הן מונעות מאיתנו את ההתקדמות.

מיכל וונש: כשאנחנו אומרים, עוד פעם ועוד פעם:

מיכל וונש: התנהגויות סיכון זה התנהגויות של מישהו אחר – אנחנו מדברים על כל בני הנוער.

מיכל וונש: על כלל בני הנוער.

מיכל וונש: הם כולם אם כבר, אז הם נוער בסיכוי, ולא נוער בסיכון.

מיכל וונש: כולם.

מיכל וונש: אני הייתי מציעה לשנות אפילו את הצורה המילולית שאנחנו מתייחסים לנושא.

מיכל וונש: זה לא מאבק ב-, זה לא מלחמה ב-.

מיכל וונש: ההתנהגויות נכון שיש בהן סיכון.

אורית שפירו: אני מקבלת את דבריך היושבת-ראש, אם כי אני אומר:

אורית שפירו: גם פה בנתונים יש לנו עדיין 80% שלא משתמשים.

אורית שפירו: אנחנו חייבים לחזק את אותם קבוצות, את הפיתוח של החוסן שלהם מול אתגרים שיש בהם לחץ חברתי.

אורית שפירו: לא ניכנס לזה כאן.

מיכל וונש: כן.

מיכל וונש: לא נפתור את זה פה.

מיכל וונש: זה מעיין שינוי תודעתי שאני חושבת שחשוב שנעבור אותו.

אורית שפירו: בדיוק.

אורית שפירו: ואני שמה את הדגש על העבודה שלנו שאנחנו מדברים איתם, עם ההורים.

אורית שפירו: אנחנו מדברים שהם מהווים דוגמה אישית, על היכולת שלהם והצורך לדבר עם הילדים באספקט של מתן יחס חם ומכבד.

אורית שפירו: ובעיקר כל הנושא של גבולות וחוקים.

אורית שפירו: ובתוך זה אנחנו מדברים הרבה על הנושא ועל ההדגשה של ניטור ובקרה.

אורית שפירו: ובמקום שבו בתוך המערך המשפחתי, מגיל מאוד צעיר, ההורים לומדים לנהל את השיח עם בני הנוער.

אורית שפירו: לדעת לאיפה הם הולכים ומי החברים ומה מפריע להם ומה האתגרים – הם יכולים להתחיל לנהל את השיח למול אותם ההתנהגויות שמאפיינות את חלק מבני הנוער באותה קבוצה.

אורית שפירו: הנושא הזה הוא בהחלט נושא שנכנס – אני מציינת בזכותך, בהובלה שלך האינטנסיבית מאוד בוועדה הזאת – ואני מעבירה כל שבוע הרצאות והדרכות להורים ברחבי הארץ.

אורית שפירו: אני מכניסה היום יותר ויותר מכלול של נושאים ודוגמאות עם הנתונים שאנחנו מתוודעים להם פה בוועדה.

אורית שפירו: לידיעת ההורים.

אורית שפירו: והמקום שאנחנו אומרים להורים זה: תדעו מה בני הנוער עושים; מה מעסיק אותם; תדעו איך לנהל את השיחה מולם, על היכולת שלהם לעמוד מול לחץ קבוצתי; על איך לעמוד מול התנגדויות; למי לדווח אם יש איזשהו קושי וכיוצא בזה.

אורית שפירו: אסיים את דברי ואומר שיש מקום משמעותי מאוד בעבודה עם ההורים בכדי לחזק את הנוער שלנו.

מיכל וונש: בהחלט, חשוב מאוד.

מיכל וונש: וחשוב מאוד שלהורים יהיו הכלים לקיים את השיח הזה.

מיכל וונש: העלית נושא שמטריד אותי מאוד וזה הנושא של מסד הנתונים שמתעדכן כל הזמן.

מיכל וונש: אנחנו עדיין צריכים לפצח איך באופן מאוד מאוד מתכלל אנחנו אוספים את כל הנתונים הללו ויכולים להנגיש אותם לכלל המשרדים.

מיכל וונש: כל אחד שעוסק מכיוונו, בהורים, בנוער, בהשלכות וכולי.

מיכל וונש: אני שמחה לשמוע שאתם מנצלים את התקופה הזו להעביר ולהמשיך לעבוד גם עם ההורים.

מיכל וונש: שוב, ההזדמנות שלצד המשבר זה שיש גם את ההכרח, אבל גם את ההזדמנות וגם את הזמינות הרבה פעמים – כיוון שאנשים נמצאים אל מול המסכים.

מיכל וונש: ואולי צריך להתחיל לפלח לפי גילאים, לאיזה הורים אתם מגיעים, אני לא יודעת אם את זה אתם עושים.

מיכל וונש: אשמח קצת יותר להעמיק, אבל לא בהזדמנות הזאת.

מיכל וונש: נמצא איתנו ממשרד האוצר, קובי.

מיכל וונש: אשמח לשמוע קצת לגבי ההתמודדות של משרד האוצר עם נושא המיסוי של הסיגריות האלקטרוניות ומה שקצת נחשפנו אליו.

מיכל וונש: בוקר טוב, קובי.

קובי בוזו: בוקר טוב לכולם.

קובי בוזו: רשות המיסים עוקבת בעיקר אחרי נתוני היבוא של הסיגריה האלקטרונית.

קובי בוזו: מה שעשינו זה שיצאנו בפרס מיוחד - - - גם הסיגריות עצמן האלקטרוניות וגם המיכלים או המחסניות של הסיגריות האלקטרוניות כי רצינו לראות את המגמה של היבוא של הסיגריות האלקטרוניות והמחסניות והנוזל בעצם.

מיכל וונש: קובי, ממה נובע העובדה שהסיגריות האלקטרוניות הרבה יותר זולות?

קובי בוזו: כרגע אין מס על הסיגריות האלקטרוניות.

מיכל וונש: זה מה שאני רוצה לשמוע ממך.

קובי בוזו: אמרו את זה כאן בדיון, ואנחנו נמצאים בקשר עם משרד הבריאות בנושא המיסוי.

מיכל וונש: חייבים לתקן את הדבר הזה, למסות אותם.

קובי בוזו: כרגע אין מס קנייה, בניגוד למוצרי טבק אחרים, למשל כמו סיגריות או טבק לגלגול או טבק לנרגילה שיש עליהם מיסוי מיוחד.

מיכל וונש: אתה יודע לומר לי מה מנע את החלת המיסוי הזה – כדי שנדע לצלוח את החלת המס?

מיכל וונש: אתה יודע לומר לי מה בעבר מנע את החלת המיסוי גם על סיגריות האלקטרוניות?

קובי בוזו: בהתחלה בכלל לא היה פרט מכס לסיגריות אלקטרוניות וגם מדובר במוצר שהוא לא קיים שנים כמו סיגריות או טבק ונרגילה.

קובי בוזו: זה היה מוצר שפחות ויותר מקובל.

קובי בוזו: לפי הנתונים שראינו הייתה לפני כמה שנים עלייה ביבוא של הסיגריות האלקטרוניות, אחרי זה ירד ואחרי זה שוב פעם זה עלה בשנים 2018 ו-2019 .

קובי בוזו: כמו סינוס כזה – עולה ויורד מבחינת נתוני היבוא.

מיכל וונש: אני מניחה שזה הקמפיינים של החברות שמזהות שיש פה פרצה והם רוכבים עליהם.

מיכל וונש: אבל בסדר.

קובי בוזו: כן.

קובי בוזו: יכול להיות.

קובי בוזו: למשל, בשנה הזאת דווקא אנחנו רואים צניחה משמעותית בנתוני היבוא, גם של הסיגריות עצמם, של הכלי עצמו, וגם לגבי המחסניות.

קובי בוזו: יש ממש צניחה מטורפת, אנחנו רואים אפילו ירידה של 80%, 90% בנתוני היבוא בהשוואה לשנת 2019.

קובי בוזו: עדיין, למרות הירידה בנתוני היבוא.

קובי בוזו: עדיין אנחנו נמצאים בקשר עם משרד הבריאות לגבי - - -

מיכל וונש: קובי, הקשר נותק.

מיכל וונש: אמרת שאתם נמצאים בקשר עם משרד הבריאות ואז קפאת.

קובי בוזו: אני חוזר: אנחנו בקשר עם משרד הבריאות לגבי אפשרות למסות את המחסניות, למשל, של הסיגריות האלקטרוניות.

קובי בוזו: צריך רק לקחת כמה אלמנטים בחשבון שמדובר כאן בנוזל לעומת סיגריות רגילות.

קובי בוזו: מדובר גם על תופעה של הברחות שיכולה להיווצר.

קובי בוזו: כול זה נמצא כרגע בבחינה של הגורמים המקצועיים בשיתוף עם משרד הבריאות.

מיכל וונש: אוקיי.

מיכל וונש: תודה, אשמח להתעדכן אם יש איזשהם מסקנות מהבדיקות הללו.

מיכל וונש: אנחנו בכל אופן נפעל בכלים שלנו כדי לקדם את האפשרות למסות אותם ככול חומר לעישון אחר.

נילי פינקלשטיין: סליחה, כבוד היושבת-ראש, אני נציגת משרד המשפטים.

מיכל וונש: לא כתוב לי שאת פה, אני מתנצלת.

מיכל וונש: נמצאת איתנו נילי פינקלשטיין ממשרד המשפטים.

מיכל וונש: אני אשמח מאוד להתייחסות שלך לנושא של האכיפה, היא חסרה לי.

מיכל וונש: בוקר טוב.

נילי פינקלשטיין: בוקר טוב.

נילי פינקלשטיין: אני קודם כל רוצה לעדכן לגבי המצב החוקי הקיים בחוק איסור פרסום ושיווק מוצרי עישון וטבק.

נילי פינקלשטיין: החוק קובע עבירות פליליות רלוונטיות לדיון היום, כמו למשל, על מכירה של סיגריות ובכלל זה סיגריות אלקטרוניות לקטינים.

נילי פינקלשטיין: למרות שקבועות בחוק עבירות פליליות, אנחנו לומדים שמאז שנקבעו העבירות שיש קושי בתחום האכיפה.

נילי פינקלשטיין: התקיים דיון לפני כמה חודשים בוועדת כלכלה, סוכם בקריאה של ועדת כלכלה לתיקון חקיקה שיקנה סמכויות אכיפה למשרד הבריאות.

נילי פינקלשטיין: סמכויות שלא קיימות היום.

מיכל וונש: צריך לבדוק איפה זה עומד.

מיכל וונש: אתם יודעים איפה זה עומד, נילי?

מיכל וונש: את יודעת לומר לי?

נילי פינקלשטיין: לא.

נילי פינקלשטיין: אעדכן את הוועדה בעניין הזה.

מיכל וונש: אז אני מבקשת השבוע לעדכן את הוועדה.

מיכל וונש: בסדר?

נילי פינקלשטיין: בסדר גמור.

נילי פינקלשטיין: רק אבהיר שזה לא תיקון שמשרד המשפטים מוביל, אבל אברר איפה זה עומד.

מיכל וונש: תודה.

נילי פינקלשטיין: אני כן רוצה לפרט שבכל זאת גם היום במסגרת החוק שקיים, למשל, בנוגע להצבת שלטים שאוסרים על מכירה לקטינים, האיסור הזה נקבע כתנאי – מי שמפר אותו, זה נחשב כהפרה של תנאי הרישיון.

נילי פינקלשטיין: ולכן יש כלי אכיפה רלוונטיים שקיימים כבר.

מיכל וונש: השלטון המקומי אומר שאין אפשרות לביטול רישיון עסק.

מיכל וונש: נילי, אם תוכלי לחדד, כי הבנתי מהשלטון המקומי שאין אפשרות לבטל רישיון עסק על בסיס הפרה כזו.

מיכל וונש: את אומרת לי שיש.

נילי פינקלשטיין: לא.

נילי פינקלשטיין: אני לא אומרת שיש ממש אפשרות לביטול רישיון עסק.

נילי פינקלשטיין: זה משהו שהרשויות המקומיות יכולות לעשות בו שימוש.

נילי פינקלשטיין: הבנתי גם שמשרד הבריאות, בחודשים האחרונים, עובד על איזשהו תיקון לצו של חוק רישוי העסקים שאמור לאפשר את האכיפה בצורה מיטבית יותר.

מיכל וונש: אם אני רוצה עדכון לגבי זה, זה מהייעוץ המשפטי של משרד הבריאות?

נילי פינקלשטיין: כן.

מיכל וונש: אוקיי.

מיכל וונש: אנחנו נעשה בירור עם מי שנמצא ממשרד הבריאות, עם אפי, שיוכל לברר את זה אל מול הייעוץ המשפטי.

מיכל וונש: אודה על כך, אפי.

אפי שפר: אין בעיה, אברר על זה.

מיכל וונש: תודה רבה, אפי.

מיכל וונש: כן נילי, סליחה שקטעתי אותך.

נילי פינקלשטיין: בעיקר היה לי חשוב לעדכן לגבי הדיון שהתקיים בוועדת כלכלה לפני כמה חודשים ושהחוק הזה של איסור, פרסום ושיווק הוא חוק שנמצא בעבודה.

מיכל וונש: אוקיי.

מיכל וונש: אני ממתינה לעדכון בשבוע הקרוב ממך.

מיכל וונש: איפה זה עומד ועם מי אני צריכה לעשות מעקב אם זה לא במשרד המשפטים.

נילי פינקלשטיין: בסדר גמור.

מיכל וונש: תודה רבה, אני שמחה שאת פה איתנו.

מיכל וונש: האגודה למלחמה בסרטן – נמצאת איתנו דנה.

דנה פרוסט: שלום.

מיכל וונש: בוקר טוב, דנה.

דנה פרוסט: בוקר טוב, תודה רבה על הדיון החשוב ועל ההזדמנות לדבר.

דנה פרוסט: נאמרו הרבה דברים חשובים והזמן קצר.

דנה פרוסט: אני רוצה להתייחס לשלוש נקודות שהועלו: בנוגע לדוחות שהתייחסו – אני לא בטוחה שהסיבה שלא ניתנו דוחות בגלל שאנשים לא נכנסים עם סיגריות אלקטרוניות למקומות בילוי.

דנה פרוסט: השאלה שבאמת צריכה להיות היא למה לא ניתנו דוחות על סיגריות אלקטרוניות - - -

מיכל וונש: זה מה שניסיתי לברר.

דנה פרוסט: אולי בגלל שיותר קל להחביא אותם, כי הריח לא קיים או כי פשוט לא ניתנים דוחות – זו גם סיבה.

מיכל וונש: אבל עדיין יש פער: 3,000 דוחות ניתנו על עישון סיגריות ואפס על סיגריות אלקטרוניות.

דנה פרוסט: זה סימן שאלה מאוד גדול.

דנה פרוסט: עוד נושא שהייתי רוצה להזכיר: אנחנו כל הזמן דנים בסיגריות אלקטרוניות, אבל כשמדברים על סיגריות אלקטרוניות בקרב בני נוער, הם לא תמיד מכנים אותם סיגריות אלקטרוניות.

דנה פרוסט: יש שמות שונים.

דנה פרוסט: אני יודעת שהרבה בני נוער קוראים לסיגריות אלקטרוניות בכלל וויפ.

דנה פרוסט: כשמדברים איתם על סיגריות אלקטרוניות, זה כמו לדבר על איזה מילת שבת שהם בכלל לא יודעים במה מדובר.

דנה פרוסט: גם את זה צריך לקחת בחשבון, שהטרמינולוגיה שונה מאוד ומשתנה.

מיכל וונש: חשוב מאוד.

מיכל וונש: אני מקווה שאת בצוות הבין-משרדי שעוסק בשאלה איך מנגישים את הנושא הזה.

דנה פרוסט: אשמח מאוד, אשוחח עם קרן בהמשך.

מיכל וונש: אני גם אשמח.

מיכל וונש: ואשמח שתעדכני אותי שאת שם.

דנה פרוסט: בשמחה.

דנה פרוסט: נושא נוסף שהייתי רוצה לגעת בו הוא העובדה שחברות הטבק לא שוקטות על השמרים.

דנה פרוסט: בעודנו מדברים כאן על סיגריות אלקטרוניות שכבר פשטו בישראל ובני נוער משתמשים בהם – יש מוצרי עישון חדשים שכל הזמן יוצאים לשוק.

מיכל וונש: כל הזמן, כל הזמן.

דנה פרוסט: אנחנו כול הזמן רואים גם הפרות במסגרת הפרסומות המותרות של מוצרי עישון חדשים.

דנה פרוסט: עם כל מיני קופונים למיניהם.

דנה פרוסט: עם כל מיני טריקים.

דנה פרוסט: ואני בטוחה שבני הנוער גם ככה עם העיניים, וזה מגיע, ויש כל מיני אסמכתאות שונות ומשונות.

דנה פרוסט: חשוב לי לציין: סיגריות אלקטרוניות נמצאות כרגע בשוק.

דנה פרוסט: אנחנו צריכים לוודא שכל מוצרי העישון החדשים לא יגיעו לשוק כמו שהסיגריות האלקטרוניות הגיעו בשנתיים האחרונות.

דנה פרוסט: את זה אנחנו יכולים עדיין לעצור.

מיכל וונש: זאת אמירה חשובה מאוד.

מיכל וונש: אני מודה מאוד על הקריאה הזו.

מיכל וונש: האחריות שלנו היא ביתר שאת – ושוב, ההזדמנות שלצד המשבר.

מיכל וונש: אני חושבת שדביר גם התייחס לפרסומות שהן מוצאות את דרכן, דרך כול מיני פרצות ובני הנוער מיודעים למוצרים חדשים.

מיכל וונש: זה בשנייה מתפשט, זה לא לוקח הרבה יותר מזה.

מיכל וונש: אני מקבלת את הקריאה שלך ואני מקווה מאוד שאת גם תהיי חלק מהחשיבה של הצוות הבין-משרדי הזה בנושא הנגשת המידע לבני הנוער.

מיכל וונש: אבקש ממש בקצרה כי אנחנו מסיימים את הפגישה.

מיכל וונש: רציתי לאפשר לפרופ' לאה רוזן ממש בדקתיים.

מיכל וונש: ולד"ר שני שילה.

מיכל וונש: ממש בדקתיים על מה שלא נאמר עד כה.

מיכל וונש: אם יש משהו להוסיף שחשוב שניקח בחשבון ואז נסכם.

מיכל וונש: ד"ר שני שילה, נמצאת איתנו?

שני שילה: אני כאן.

שני שילה: קודם כל תודה רבה, הוועדה מצוינת.

שני שילה: שמי שני שילה ואני המייסדת ומנכ"ל העמותה הישראלית לסרטן ריאה.

שני שילה: אני מברכת על הוועדה ועל הנתונים המדאיגים מאוד.

שני שילה: מה שמדאיג אותנו שאנחנו מגדלים פה דור חדש של מכורים לניקוטין.

שני שילה: אני רוצה לציין כמה דברים שלא ציינו:

שני שילה: דבר אחד – אני לא משפטנית, לא עורכת דין, לא חברת כנסת, אני לא בדברים האלה – אני מרגישה את השטח.

שני שילה: אני לא מבינה למה דיברו על מיסוי, ואני לא מבינה למה לא כל דבר שמכיל ניקוטין אמור להיות עם מיסוי אוטומטית.

שני שילה: כלומר, למה יש פה בכלל שאלה?

שני שילה: אמרו: הגיעו סיגריות אלקטרוניות ולא ידעו מה זה וזה.

שני שילה: ניקוטין שווה מיסוי.

שני שילה: זה דבר ראשון כי זה ברור שכל שימוש במוצר ניקוטין יביא להתמכרות.

שני שילה: דבר שני, דיברו על איסור פרסום ושיווק.

שני שילה: כשג'ול נכנסו לארץ, הם נכנסו בצורה מאוד, מאוד אגרסיבית.

שני שילה: אני זוכרת שהייתי ממש בשוק – אני נוסעת לאורך שדרות ראשיות של ערים והיו שלטי ענק של פרסום ג'ול, כולל כל דף שני בידיעות אחרונות, דף ענק, עם פרסום של סיגריה אלקטרונית.

שני שילה: כשפרסמתי והעליתי את האבסורד הזה בדף הפייסבוק של העמותה – מיד יצרו איתי קשר מג'ול ומיד נזעקו.

שני שילה: ביקשו לדבר ואמרו שהדבר הזה, הסיגריה האלקטרונית, עוזרת מאוד להיגמל.

מיכל וונש: כן.

מיכל וונש: צריכים למכור אותם בבית מרקחת.

שני שילה: בדיוק.

שני שילה: הם לא מטרגטים את הנוער, אבל כמובן שהם טירגטו את הנוער.

שני שילה: הם היו מאוד אגרסיביים.

שני שילה: ואני שואלת פה: אם מוצרים עם ניקוטין, אם הטענה היא לעזרה לגמילה מעישון בגלל שאפשר לשלוט פה על כמות הניקוטין ואפשר לרדת עם כמות הניקוטין.

שני שילה: אז בואו נהפוך את זה למוצר רפואי שדורש מרשם.

שני שילה: זה פשוט מאוד.

שני שילה: ובטח בלי טעמים וכולי.

שני שילה: עוד דבר, אנחנו תמיד שומעים המון על אכיפה טובה של אלכוהול.

שני שילה: איפה האכיפה על העישון?

שני שילה: כשצעירים קונים אלכוהול בפיצוציות או במכולות וכולי – ההרגשה היא ששם יש יותר אכיפה לעומת קניית סיגריות, קניית מוצרי עישון.

שני שילה: זה נראה משהו כזה – אנחנו סלחניים כלפי עישון והתמכרות בגיל צעיר.

שני שילה: אנחנו חייבים לשים לב לאכיפה.

שני שילה: שוב, אני חושבת שעם כל העבודה הנהדרת של הגופים פה, אני שומעת פה אנשים ואת הלהט והדברים החשובים.

שני שילה: אני מרגישה שיש ניתוק בין מה שאנחנו מדברים כאן לבין המציאות בשטח.

שני שילה: איך אנחנו מגשרים על הניתוק הזה של הנוער?

מיכל וונש: בהחלט.

מיכל וונש: תודה רבה שני, זאת באמת השאלה.

מיכל וונש: אנחנו מקיימים את הדיונים הללו בוועדה עם אנשים מדהימים.

מיכל וונש: כל מי שנמצא סביב השולחן, גם רתום וגם מחויב.

שני שילה: אשמח להצטרף גם - - -

מיכל וונש: בשמחה, תודה רבה שני, בהחלט.

מיכל וונש: אני רוצה לסכם את מה שעלה פה מהדיון.

מיכל וונש: להודות לכל מי שנמצא פה, גם על עבודת הקודש שאתם עושים וגם בעצם במילוי חובותינו, כולנו יחד.

מיכל וונש: בתקופה הזאת ביתר שאת, אחזור על האמירה הזו שלצד משבר הקורונה ישנם הזדמנויות רבות ובהקשר הזה של המחויבות שלנו כלפי בני הנוער ובכלל כלפי כל מי שנמצאים וחווים את המשבר הזה גם במובנים של משבר נפשי.

מיכל וונש: בסופו של דבר, אנחנו יודעים שהקשר בין התמכרויות לבין המשברים האישיים שאנשים חווים הם מאוד מאוד גדולים.

מיכל וונש: לא בכדי אנחנו נמצאים בעליה גדולה מאוד של הצריכה בחומרים הממכרים הללו.

מיכל וונש: כולל הסיגריות האלקטרוניות שבהם דנו היום.

מיכל וונש: אני שמחה מאוד שקיימנו דיון נפרד בזה כיוון שאני חושבת שעלו פה סוגיות ממוקדות בסיגריות האלקטרוניות.

מיכל וונש: הוועדה מבחינתה תמשיך במעקב הזה.

מיכל וונש: אני מבקשת מכל הגורמים שביקשתי מהם לעדכן אותנו בתוך שבוע לעשות את זה.

מיכל וונש: אנחנו נקדם את הנושא החקיקתי.

מיכל וונש: קודם כל את הנושא של המס על הסיגריות האלקטרוניות.

מיכל וונש: העובדה שהיא כרגע המוצר הזול בשוק – פשוט לא מתקבלת על הדעת.

מיכל וונש: אנחנו חייבים להפסיק להיות בעמדה תגובתית שכל הזמן מגיבה למוצרים החדשים.

מיכל וונש: החברות, כפי שכבר נאמר פה, לא שוקטות על השמרים.

מיכל וונש: הן כל הזמן מזהות את ההזדמנויות, גם שלצד המשבר.

מיכל וונש: והוועדה מחויבת להמשיך ולהוביל, כפי שאמרתי, גם את הבליץ החקיקתי, שלושה חוקים כבר הוגשו.

מיכל וונש: אנחנו נמשיך לעסוק בכך כדי שנוכל גם לזהות וגם למצות את ההזדמנויות בצורה ההוליסטית ביותר דרך הזווית של ההכרח להתמודד עם אתגר ההתמכרויות במדינת ישראל.

מיכל וונש: דרך הדבר שמקשר בין כל הנושאים שעולים פה בוועדה וזה הנושא של ההתמכרויות.

מיכל וונש: כמובן שהנושא של הטעמים גם הוא יטופל ולא יהיה מנוס מלטפל בו, להערכתי, בצורה של חקיקה.

מיכל וונש: גם הנושאים של הקרבה לבתי הספר וכולי.

מיכל וונש: אני מודה לכולם על ההשתתפות.

מיכל וונש: אני מבקשת להתעדכן ושתשלחו את הנתונים שביקשתי מכל אחד כדי שנוכל להתקדם הלאה.

מיכל וונש: את חלקכם אראה מחר בוקר.

מיכל וונש: שוב, תודה רבה ולהתראות.